Συλλαλητήριο για το Σκοπιανό πραγματοποιήθηκε και στο Αίγιο, με πρωτοβουλία του μητροπολίτη Καλαβρύτων και Αιγιαλείας Αμβρόσιου, ο οποίος στην ομιλία του δήλωσε πως προτιμά να τον αποκαλούν «φασίστα, παρά κατσαπλιά».

Σημειώνεται ότι στο συλλαλητήριο ήταν έντονη η παρουσία μελών και υποστηρικτών της Χρυσής Αυγής. Παρόντες ήταν και οι υπόδικοι βουλευτές Ηλ. Παναγιώταρος και Γ. Λαγός, με τους οποίους και φωτογραφήθηκε ο μητροπολίτης.

Ο Αμβρόσιος ανέφερε, μεταξύ άλλων: «Κάποιοι αποτόλμησαν να με χαρακτηρίσουν "Αμβρόσιος ο ναζιστής", "Αμβρόσιος ο χουντικός", "Αμβρόσιος ο εθνικιστής" [...] Προς όλους αυτούς, από τη θέση αυτή απαντώ, προτιμώ οποιοδήποτε από όλα τα παραπάνω επίθετα αφού όλα έχουν σχέση με την έννοια της πατρίδος. Δηλαδή, προτιμώ να με αποκαλείτε φασίστα, όχι όμως κατσαπλιά [...] Ούτε αντάρτη και προδότη. Φασίστα ναι, κατσαπλιά ποτέ».

«Αγαπώ την πατρίδα μου, αγαπώ την Ελλάδα μας, αγαπώ τη Μακεδονία μας για την απελευθέρωση της οποίας έχυσαν το αίμα τους, όχι μόνο οι Έλληνες στρατιώτες μας, αλλά και οι ιερείς μας και Μητροπολίτες της Μακεδονίας μας. Ως ένας πατριώτης και όχι ως ένας κατσαπλιάς σας καλώ να μην επιτρέψουμε σε αυτούς τους νέους κατσαπλιάδες, που κυβερνούν την Ελλάδα μας, να ξεπουλήσουν τη Μακεδονία μας. Σας καλώ να ενώσουμε τη φωνή μας με τις χιλιάδες των Ελλήνων πατριωτών, οι οποίοι συγκεντρώνονται σήμερα στη Θεσσαλονίκη και μαζί τους να βροντοφωνάξουμε "Κάτω τα χέρια σας από τη Μακεδονία μας, η Μακεδονία είναι ελληνική, μόνον ελληνική". Και επειδή είναι αγράμματοι, τελειώνω με ένα υστερόγραφο, με το ότι είπε ο Κίρο Γκλιγκόροφ, ο πρώην πρόεδρος των Σκοπίων στις 26 Φεβρουαρίου του '92, είπε: "είμαστε Σλάβοι, που ήρθαν στην περιοχή στον 6ο αιώνα μ.Χ, δεν είμαστε απόγονοι των αρχαίων Μακεδόνων". Το ακούς κ.Τσίπρα; Δεν είναι Μακεδόνες, είναι Σλάβοι», πρόσθεσε.